REGLAMENT DE RÈGIM INTERN DEL CONSELL DE GOVERN DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/3172)
  + [Valencià](/va/acuerdo/3172)






Selector de idioma

Leer

* [Español](/es/acuerdo/3172)
* [Valencià](/va/acuerdo/3172)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DEL CONSELL DE GOVERN DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
====================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DEL CONSELL DE GOVERN DE LA UNIVERSITAT D'ALACANT

Data d'aprovació
:   24/02/2015

Data de publicació
:   11/03/2015

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=3172.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/3172)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/3172)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DEL CONSELL DE GOVERN DE LA UNIVERSITAT D'ALACANT&url=https://www.boua.ua.es/va/acuerdo/3172)

**Títol:** REGLAMENT DE RÈGIM INTERN DEL CONSELL DE GOVERN DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimarts, 24 de febrer de 2015

REGLAMENT DE RÈGIM INTERN DEL CONSELL DE GOVERN DE LA UNIVERSITAT D’ALACANT

PREÀMBUL

Mitjançant aquest reglament es regula l'organització i el funcionament del Consell de Govern de la Universitat d'Alacant, d'acord amb el que estableix l'Estatut de la Universitat d'Alacant, aprovat pel Consell de la General itat Valenciana el 3 de febrer de 2012 (Decret 25/2012).

CAPÍTOL I. NATURALESA, COMPETÈNCIES I COMPOSICIÓ DEL CONSELL DE GOVERN

Article 1. Naturalesa

El Consell de Govern és l'òrgan de govern de la Universitat al qual correspon establir les línies estratègiques i programàtiques de la Universitat, com també les directrius i els procediments per a aplicar-los en els àmbits d'organització dels ensenyaments, la recerca, els recursos humans i econòmics, i l’elaboració dels pressupostos.

Article 2. Competències

1. En l'àmbit de l'estructura de la Universitat, corresponen al Consell de Govern les competències següents:

a) Acordar i proposar a la General itat la creació, modificació o supressió de facultats i escoles, instituts universitaris de recerca i escoles de doctorat.

b) Aprovar la creació, modificació o supressió de departaments, com també determinar el nombre mínim de docents i investigadors amb vinculació permanent necessaris per a ser constituïts.

c) Aprovar la creació, modificació i supressió de centres que organitzen ensenyaments no oficials o altres activitats docents, científiques, tècniques, artístiques o de prestació de serveis.

d) Proposar l'adscripció a la Universitat d'Alacant de centres docents de titularitat pública o privada que impartisquen estudis conduents a l'obtenció de títols oficials.

e) Aprovar la creació, modificació o supressió de serveis universitaris.

f) Aprovar la creació d'empreses, fundacions o altres persones jurídiques per a la promoció i desenvolupament de les finalitats d’aquestes.

g) Aprovar i regular les comissions de suport al Consell de Govern i les comissions d'estudi, assessorament i de participació d'altres òrgans col·legiats.

h) Qualsevol altra que siga atribuïda per l'Estatut de la Universitat d'Alacant i la legislació vigent.

2. En l'àmbit del govern i representació de la Universitat, corresponen al Consell de Govern les competències següents:

a) Elaborar i aprovar el seu reglament de règim de funcionament intern, així com aprovar els reglaments de les diferents facultats i escoles, instituts universitaris de recerca, departaments, escoles de doctorat i altres centres i unitats de la Universitat.

b) Aprovar els reglaments dels serveis universitaris i fixar els criteris d'avaluació del rendiment d’aquests.

c) Elegir els representants d’aquest en el Consell Social.

d) Establir la política de col·laboració amb altres universitats, ens o institucions, públiques o privades, i aprovar els corresponents convenis, acords o contractes, així com la rescissió d’aquests.

e) Aprovar el reglament per a l'ús de l'escut, el segell i la bandera de la Universitat d'Alacant, així com regular la marca d'identificació corporativa.

f) Designar, mitjançant sorteig públic, els components, titulars i suplents, de la Junta Electoral de la Universitat.

g) Convocar les eleccions a rectora o rector i les eleccions per a la renovació total o parcial del Claustre Universitari.

h) Assistir a la rectora o rector en les seues funcions.

i) Vetlar pel compliment de l'Estatut de la Universitat d'Alacant i aprovar les normes de desenvolupament que no estiguen atribuïdes a altres òrgans.

j) Qualsevol altra que siga atribuïda per l'Estatut de la Universitat d'Alacant i la legislació vigent.

3. En l'àmbit de les activitats de la Universitat, corresponen al Consell de Govern les competències següents:

a) Aprovar la normativa que regula els ensenyaments conduents a l'obtenció de títols propis de postgrau i els ensenyaments de formació al llarg de la vida.

b) Aprovar la proposta d'implantació de títols oficials, títols propis de postgrau i especialització, i ensenyaments de formació al llarg de la vida, com també aprovar i modificar els corresponents plans d'estudis.

c) Aprovar el calendari laboral i acadèmic per a tot el personal de la Universitat.

d) Establir la relació específica d'àmbits de coneixement atenent a criteris d'afinitat, coherència docent o especialització científica.

e) Regular els requisits que han de reunir els grups de recerca per a ser reconeguts per la Universitat.

f) Regular el procediment d'autorització dels treballs i de celebració dels contractes previstos en l'article 83 de la Llei Orgànica d'Universitats, la destinació dels béns i recursos que se n’obtinguen i les responsabilitats en què es puga incórrer pel seu incompliment.

g) Autoritzar els treballs i la celebració dels contractes previstos en l'article 83 de la Llei Orgànica d'Universitats.

h) Acordar, prèvia autorització del Consell Social, la creació d'empreses de base tecnològica.

i) Aprovar la normativa que regule les invencions realitzades pel personal docent i investigador de la Universitat.

j) Informar sobre la memòria de l'activitat docent i investigadora de cada curs acadèmic, així com el compte general pressupostari.

k) Acordar la concessió de distincions i honors a persones i institucions, en virtut de mèrits rellevants de caràcter acadèmic, científic, tècnic o artístic.

l) Atorgar anualment els premis extraordinaris dels estudis oficials de grau, màster universitari i doctorat.

m) Proposar al Consell Social conceptes retributius singulars i individuals en atenció a mèrits docents, investigadors o de gestió, d’acord amb la legislació vigent.

n) Qualsevol altra que siga atribuïda per l'Estatut de la Universitat d'Alacant i la legislació vigent.

4. En l'àmbit de la comunitat universitària, corresponen al Consell de Govern les competències següents:

a) Determinar la configuració de les plantilles del personal docent i investigador i del personal d'administració i serveis.

b) Establir la relació de llocs de treball de tot el personal docent i investigador, així com les modificacions d’aquesta.

c) Establir els criteris de selecció, avaluació i promoció del personal docent i investigador i del personal d'administració i serveis.

d) Acordar les i els integrants de les comissions dels concursos d'accés a places dels cossos docents universitaris per a ser designats per la rectora o rector.

e) Establir les condicions que haurà de reunir el professorat contractat sense vinculació permanent, la durada dels contractes i el procediment per a ser renovat.

f) Acordar el nomenament del professorat emèrit i les col·laboradores o col·laboradors honorífics.

g) Establir les obligacions docents, tant lectives com de tutories i assistència a l'alumnat, així com, quan escaiga, les obligacions investigadores del personal docent i investigador contractat, d’acord amb els diferents règims de dedicació.

h) Fixar les normes per al gaudi de períodes sabàtics per part del professorat amb vinculació permanent.

i) Incrementar o disminuir les obligacions docents, investigadores i de permanència establides en l'Estatut de la Universitat d'Alacant, així com acordar altres reduccions o exempcions.

j) Establir el règim d'admissió als estudis universitaris, com també la capacitat dels centres i la titulació d’acord amb la legislació vigent.

k) Proposar al Consell Social les normes que regulen el progrés i la permanència de l'alumnat.

l) Aprovar, a proposta del Consell d'Estudiants, l'Estatut d'Estudiants de la Universitat d'Alacant, el Reglament de règim intern del Consell d'Estudiants i el Reglament marc de les delegacions d'estudiants.

m) Establir l'organització del personal d'administració i serveis.

n) Proposar anualment al Consell Social per a ser aprovada la relació de llocs de treball del personal d'administració i serveis, així com modificacions d’aquesta, incloent-ne la creació o supressió d'escales.

o) Aprovar el reglament de règim disciplinari.

p) Elaborar el reglament de la defensora o defensor universitari.

q) Qualsevol altra que siga atribuïda per l'Estatut de la Universitat d'Alacant i la legislació vigent.

5. En l'àmbit del règim econòmic i financer, corresponen al Consell de Govern les competències següents:

a) Aprovar els criteris bàsics per a l'elaboració del pressupost de la Universitat.

b) Informar i proposar al Consell Social el pressupost anual, la programació plurianual i la planificació estratègica de la Universitat.

c) Proposar al Consell Social per a ser aprovades les modificacions del pressupost, així com les concessions de crèdit extraordinari o suplement de crèdit que procedisquen.

d) Acordar les transferències de crèdits pressupostaris, d’acord amb el que disposa la legislació vigent.

e) Gestionar el patrimoni de la Universitat i proposar al Consell Social l'adquisició o alienació de béns immobles o mobles d'extraordinari valor, i la desafectació dels béns de domini públic de la Universitat.

f) Conèixer, en finalitzar l'exercici econòmic, els comptes anuals de la Universitat.

g) Proposar al Consell Social, per a ser aprovats, els reglaments interns que regulen la gestió contractual i patrimonial de la Universitat.

h) Qualsevol altra que siga atribuïda per l'Estatut de la Universitat d'Alacant i la legislació vigent.

Article 3. Composició

1. El Consell de Govern estarà constituït per:

a) La rectora o rector, que el presidirà.

b) La secretària o secretari general , que ho serà del Consell de Govern.

c) La o el gerent.

d) 50 integrants, com a màxim, de la comunitat universitària. Entre ells:

- les vicerectores i vicerectors,

- 20 integrants en representació dels diversos col·lectius de la comunitat universitària, triats per les i els integrants de cada col·lectiu del Claustre Universitari i entre aquests, distribuïts com s'indica a continuació:

* 11 en representació del professorat doctor amb vinculació permanent a la Universitat.
* 1 en representació del professorat no doctor amb vinculació permanent a la Universitat.
* 1 en representació d'ajudants, ajudants doctores, professorat associat, emèrit, visitant, personal investigador en formació i personal investigador.
* 5 en representació de l'alumnat.
* 2 en representació del personal d'administració i serveis.

- les deganes o directores i els degans o directors de facultats i escoles.

- 1 integrant en representació de les directores o directors d’instituts universitaris de recerca, que serà triat pels que ocupen aquest càrrec i entre aquests.

- 3 integrants en representació de les directores o directors de departaments, que es triaran pels que ocupen aquest càrrec i entre aquests.

e) 3 membres del Consell Social no pertanyents a la comunitat universitària, a proposta d'aquest òrgan col·legiat.

3. El període de mandat del Consell de Govern coincidirà amb el de la rectora o rector, i mantindrà les seues funcions de forma interina fins al nomenament de nova rectora o nou rector.

Article 4. De l'elecció de representants en el Consell de Govern

1. L'elecció de representants del Claustre Universitari en el Consell de Govern es realitzarà d'acord amb el que estableix en els articles 33 i 34 del Reglament de règim intern del Claustre Universitari.

2. El cessament com a representant del Claustre Universitari en el Consell de Govern es produirà per nova elecció, per petició pròpia o per la pèrdua de la condició de claustral. En aquests dos últims casos, la baixa serà coberta mitjançant l'elecció corresponent en una sessió del Claustre Universitari.

3. L'elecció de representants de les directores o directors d'instituts universitaris de recerca es realitzarà mitjançant votació personal i secreta pels que ocupen aquests càrrecs i entre aquests, en una reunió que, a l’efecte convocarà la vicerectora o vicerector amb competències en recerca.

4. El cessament com a representant de les directores o directors d'instituts universitaris de recerca en el Consell de Govern es produirà per nova elecció, per petició pròpia o per la pèrdua de la condició de directora o director d'institut universitari. En aquests dos últims casos, la baixa serà coberta mitjançant l'elecció corresponent en una reunió que, a aquest efecte, convocarà la vicerectora o vicerector amb competències en recerca.

5. L'elecció de representants de les directores o directors de departaments es realitzarà mitjançant votació personal i secreta pels que ocupen aquests càrrecs i entre aquests, en una reunió que, a l’efecte, convocarà la vicerectora o vicerector amb competències ordenació acadèmica.

6. El cessament com a representant de les directores o directors de departaments en el Consell de Govern es produirà per nova elecció, per petició pròpia o per la pèrdua de la condició de directora o director de departament. En aquests dos últims casos, la baixa serà coberta mitjançant l'elecció corresponent en una reunió que, a l’efecte, convocarà la vicerectora o vicerector amb competències en ordenació acadèmica.

7. El cessament de membres del Consell Social en Consell de Govern es produirà per nova designació, per petició pròpia o per pèrdua de la condició de membre del Consell Social. En aquests dos últims casos, la baixa serà coberta mitjançant la proposta que realitze aquell òrgan col·legiat.

Article 5. De les absències o vacants

1. En cas d'absència, vacant o malaltia de la rectora o rector, presidirà la reunió una vicerectora o vicerector, d'acord amb el que disposa l'article 70 dels Estatuts.

2. En cas d'absència, vacant o malaltia de la secretària o secretari general , realitzarà les seues funcions la vicesecretària o vicesecretari general .

3. En cas d'absència, vacant o malaltia de la o el gerent, realitzarà les seues funcions la o el vicegerent, si ho hi haguera.

4. En cas d'absència, vacant o malaltia i, en general , quan concórrega alguna causa justificada d'una degana o degà o d'una directora o director d'escola, serà substituït amb caràcter general per la vicedegana o vicedegà o subdirectora o subdirector designat per aquella o aquell.

5. En cas d'absència o malaltia i, en general , quan concórrega alguna causa justificada de qualsevol altre membre del Consell de Govern, aquesta o aquest podrà delegar el seu dret en un altre membre del Consell.

CAPÍTOL II. DEL FUNCIONAMENT DEL CONSELL DE GOVERN

Article 6. De la convocatòria del Consell de Govern

1. La convocatòria del Consell de Govern és competència de la rectora o rector.

2. Es convocarà, almenys, una sessió ordinària al mes en període lectiu. Igualment, podran ser convocades les sessions extraordinàries que siguen necessàries, a proposta de la presidenta o president, a iniciativa pròpia, o quan ho sol·licite almenys una cinquena part dels membres d’aquest.

3. L'ordre del dia serà fixat per la rectora o rector, i inclourà, obligatòriament, els punts proposats pels òrgans de govern de la Universitat o per un mínim del deu per cent dels seus integrants, sempre que l’objecte d’aquests siga competència del Consell de Govern i les propostes s'hagen formulat amb la suficient antelació.

4. La convocatòria haurà de ser notificada per la Secretaria General i caldrà assegurar-ne la recepció pels seus integrants amb una antelació mínima de quaranta-vuit hores, excepte els casos d'urgència.

5. La convocatòria haurà de contenir l'ordre del dia de la sessió, i la informació sobre els temes a tractar estarà a la disposició de les i els integrants en el mateix termini. Sobre aquesta informació caldrà guardar la deguda discreció o confidencialitat, segons preveja la normativa d'aplicació.

6. La rectora o el rector podrà proposar al Consell de Govern un canvi en l'ordre de discussió dels punts inclosos en l'ordre del dia. Així mateix, podrà decidir la retirada de qualsevol punt.

7. La inclusió d'un nou punt de l'ordre del dia una vegada iniciada la sessió requerirà la presència de la totalitat de membres del Consell de Govern i la declaració de la urgència del punt pel vot favorable de la majoria absoluta.

Article 7. De la constitució del Consell de Govern

1. El quòrum per a la vàlida constitució del Consell de Govern a l'efecte de celebració de sessions, deliberacions i presa d'acords requerirà la presència de la presidenta o president i la secretària o secretari o, si escau, de qui els substituïsquen, i de la meitat almenys de la resta de membres, en primera convocatòria.

2. Si no existira quòrum, el Consell de Govern es constituirà en segona convocatòria mitja hora després de l'establida per a la primera. A l'efecte de l'apartat anterior, bastarà amb la presència de la presidenta o president i la secretària o secretari, o de qui els substituïsquen, i l'assistència de la tercera part de membres.

3. Qualsevol membre del Consell de Govern podrà delegar el seu dret en un altre integrant. La delegació haurà de constar per escrit i ser notificada a la presidenta o president del Consell en el moment de la constitució de la sessió. A l'efecte d'establir el quòrum per a la vàlida constitució del Consell, es considerarà present qui haja exercit la delegació.

4. A les sessions del Consell de Govern només podran assistir els respectius membres d’aquest i les persones a qui expressament convide la rectora o rector. Els assistents convidats no tindran dret a vot.

Article 8. De les actes del Consell

1. De cada sessió, la secretària o secretari general estendrà un acta que contindrà, com a mínim, la relació d'assistents i les delegacions de vot, l'ordre del dia de la reunió, les circumstàncies del lloc i temps en què ha tingut lloc i els punts principals de les deliberacions, així com el contingut dels acords i la forma en què es van adoptar.

2. Les actes seran signades per la secretària o secretari general amb el vistiplau de la rectora o rector i seran aprovades en la mateixa sessió, si estiguera previst en l'ordre del dia, o en la següent.

3. La secretària o secretari general podrà expedir certificació dels acords adoptats, sense perjudici de la ulterior aprovació de l'acta, i farà constar expressament aquesta circumstància.

4. Els membres del Consell de Govern podran fer constar en acta el seu vot contrari a l'acord adoptat, la seua abstenció si escau o el sentit del seu vot favorable, i els motius que ho justifiquen. Podran, així mateix, sol·licitar la transcripció íntegra de la seua intervenció o proposta, sempre que s'aporte en l'acte o en el termini que assenyale la Presidència, el text que corresponga fidelment amb ella i es farà així constar en l'acta o l’unirà còpia a aquesta.

5. Els qui discrepen de l'acord adoptat podran formular vot particular per escrit en el termini de quaranta-vuit hores, que serà incorporat al text aprovat.

6. La custòdia de les actes del Consell de Govern competeix a la Secretaria General , que, de conformitat amb la legislació vigent, donarà publicitat als acords i propostes, permetrà la consulta d’aquestes als membres del Consell, i expedirà les certificacions dels seus acords sempre que li siguen demanades pels qui acrediten la titularitat d'un interès legítim.

Article 9. Del desenvolupament de les sessions

1. La rectora o rector dirigirà i ordenarà els debats d'acord amb l'ordre del dia, fixarà la durada de les intervencions i el nombre de torns. Transcorregut el temps concedit per a cada intervenció, la Presidència, després de convidar a concloure la intervenció dues vegades, podrà retirar l'ús de la paraula a la o l'intervinent.

2. Tots els membres del Consell de Govern tenen dret a fer ús de la paraula, i no podran ser interromputs mentre estan exercint aquest dret, tret de la Presidència, per a reclamar l'ordre, o per a advertir de l'expiració del temps concedit. Si ho considera procedent, la Presidència podrà concedir torns de resposta per al·lusions.

3. En cas de perllongar-se la sessió excessivament, la Presidència podrà optar per interrompre-la o suspendre-la. Si opta per la interrupció, haurà de fixar en el mateix acte el dia i hora en què es reprendrà la sessió, fet que haurà necessàriament de produir-se en els dos dies hàbils següents, i tots els membres es donaran per notificats. En cas de suspensió, haurà d'incloure necessàriament en l'ordre del dia de la pròxima sessió que es convoque els punts que hagueren quedat pendents.

4. Tant en cas d'interrupció com de suspensió de la sessió seran vàlids tots els acords adoptats fins a aquell moment.

Article 10. Adopció d'acords i propostes

1. Les decisions del Consell de Govern es materialitzaran en acords.

2. Correspon a la rectora o rector l'execució dels acords.

3. Els acords del Consell de Govern esgoten la via administrativa i podran ser impugnats directament davant la jurisdicció contenciosa administrativa.

4. Els acords seran adoptats per la majoria simple d'assistents a la sessió, excepte aquells casos en què l'Estatut preveja una altra majoria. El vot de la rectora o rector serà diriment en el supòsit d'empat.

5. Les votacions es realitzaran a mà alçada. No obstant això, la votació serà secreta quan es tracte d'elecció de persones o quan així ho sol·licite, almenys, una cinquena part d'assistents.

6. A l'efecte d'establir les majories per a l'adopció d'acords, s'atorgarà eficàcia al vot que l'integrant delegat emeta en representació de qui hi haja exercit la delegació.

7. En cap cas serà admissible la delegació de vot quan es tracte d'elecció de persones.

8. Únicament podran abstenir-se en les votacions les i els integrants del Consell de Govern en representació dels diferents col·lectius de la comunitat universitària, triats pels integrants de cada col·lectiu del Claustre Universitari i entre aquests, i els membres del Consell Social.

9. Els qui voten en contra o s'abstinguen quedaran exempts de la responsabilitat que, si escau, puga derivar-se dels acords.

CAPÍTOL III. DE LES COMISSIONS DE SUPORT Al CONSELL DE GOVERN

Article 11. Comissions de suport al Consell de Govern

1. El Consell de Govern podrà demanar, per a l'exercici de les seues funcions, l'assessorament o informe previ de comissions, que podran tenir caràcter permanent i no permanent.

2. Es constituiran comissions de caràcter permanent, almenys, en els àmbits següents: organització acadèmica, professorat, estudis, recerca i planificació econòmica.

3. La denominació, composició, competències i funcionament d'aquestes comissions serà determinada pel Consell de Govern.

4. Totes les comissions en què es tracten aspectes laborals hauran de comptar amb representants de la part social de la Mesa Negociadora.

5. En la composició de les comissions es procurarà una presència equilibrada entre dones i homes, que serà establida atenent a la naturalesa i funcions d’aquestes.

CAPÍTOL IV. DE LA MODIFICACIÓ DEL REGLAMENT DE RÈGIM INTERN DEL CONSELL DE GOVERN

Article 12. Proposta de modificació

La modificació del present Reglament podrà ser proposada per la rectora o rector o un mínim d’una quarta part dels membres del Consell.

Article 13. Tramitació

1. La proposta de modificació serà tramitada per la Secretaria General i requerirà la presentació de la nova redacció proposada, així com la fonamentació que la motiva.

2. La proposta de modificació serà remesa per la secretària o secretari general als membres del Consell de Govern, incloent-hi el termini per a la presentació de les esmenes que es consideren oportunes.

3. Les esmenes rebudes dins del termini establit seran remeses als membres del Consell de Govern juntament amb la corresponent convocatòria del Consell en què serà votada la proposta de modificació del Reglament.

Article 14. Aprovació

L'aprovació de la modificació d'aquest Reglament requerirà la meitat més un dels vots vàlidament emesos.

DISPOSICIÓ TRANSITÒRIA

Mentre no es procedisca a la renovació del Claustre Universitari, elegit d’acord amb les disposicions establides en l'Estatut aprovat pel Decret 73/2004, de 7 de maig, del Consell de la General itat, els 20 integrants dels diferents col·lectius de la comunitat universitària mantindran la distribució establida en aquell Estatut.

DISPOSICIÓ FINAL

Una vegada aprovat pel Consell de Govern, aquest Reglament entrarà en vigor l'endemà de ser publicat en el Butlletí Oficial de la Universitat d'Alacant





[Carretera Sant Vicent del Raspeig s/n  
03558 Sant Vicent del Raspeig - Alacant  
 Tel. 39 793 0557 - Fax 39 410 4575](https://www.google.es/maps/@09.931281,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12782&trk=tyah&trkInfo=tarId%1Q5573604451034%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)